**ОБРАЗЛОЖЕЊЕ**

**ПРИЈЕДЛОГА БУЏЕТА РЕПУБЛИКЕ СРПСКЕ ЗА 2026. ГОДИНУ**

**(ПО ХИТНОМ ПОСТУПКУ)**

**I УСТАВНИ И ЗАКОНСКИ ОСНОВ**

Основ за доношење буџета Републике Српске за 2026. годину садржан је у члану 70. став 1. тачка 3. Устава Републике Српске, који је прописао да Народна скупштина доноси план развоја, просторни план, буџет и завршни рачун и члану 27. Закона о буџетском систему Републике Српске („Службени гласник Републике Српске“, број: 121/12, 52/14, 103/15, 15/16 и 110/24) којим је прописана процедура усвајања буџета Републике.

**II УСКЛАЂЕНОСТ СА ПРАВНИМ ПОРЕТКОМ ЕВРОПСКЕ УНИЈЕ**

Према Мишљењу Министарства за европске интеграције и међународну сарадњу број: 17.03-020-3519/25 од 08. децембра 2025. године, а након увида у прописе Европске уније и анализе Приједлога буџета Републике Српске за 2026. годину (по хитном поступку), није установљено да постоје обавезујући секундарни извори права ЕУ који су релевантни за предмет уређивања достављеног приједлога. Због тога у Изјави о усклађености стоји оцјена „Непримјењиво“.

**III РАЗЛОЗИ ЗА ДОНОШЕЊЕ БУЏЕТА**

Уставом Републике Српске је прописана обавеза доношења буџета.

Законом о буџетском систему Републике Српске је прописана процедура израде и доношења буџета Републике Српске за сваку годину према буџетском календару, као и обавезе и дужности свих учесника у буџетском процесу у Републици Српској.

Приједлог буџета Републике Српске за 2026. годину је документ који представља процјену буџетских средстава и буџетских издатака Републике за једну фискалну годину.

Буџетска средства се користе за финансирање функција буџетских корисника, за извршавање њихових задатака и остале намјене које су у складу са Уставом и законом. Буџетска средства и буџетски издаци су уравнотежени.

**IV РАЗЛОЗИ ЗА ДОНОШЕЊЕ БУЏЕТА ПО ХИТНОМ ПОСТУПКУ**

Будући да су Програм економских реформи Републике Српске за период 2026-2028. година и Буџет Републике Српске за 2026. годину плански документи за спровођење Владиних политика и приоритета, да у потпуности прате један други, те да су обављене консултације са социјалним партнерима, а због краткоће времена које је преостало до краја 2025. године и немогућности доношења кроз редовну процедуру, потребно је, у циљу општег интереса, усвојити Приједлог буџета Републике Српске за 2026. годину по процедури за доношење по хитном поступку.

Неусвајање предложеног Приједлога буџета Републике Српске за 2026. годину - по хитном поступку може да има за посљедицу неизмиривање обавеза прописаних законима и другим правним актима Републике Српске.

**V ОБРАЗЛОЖЕЊЕ ПРЕДЛОЖЕНИХ РЈЕШЕЊА**

**ОПШТИ ДИО**

Општи дио буџета представља агрегирани приказ планираних буџетских категорија осмишљен као концизан, кратак увод у економску и организациону аналитику буџета.

У Општем дијелу буџета, стављањем у однос планираних буџетских прихода и расхода, и планираних примитака и издатака за нефинансијску имовину, презентују се информације о планираном буџетском резултату (буџетском суфициту или буџетском дефициту) и начину његовог финансирања (тј. расподјеле или покривања), све у складу са прописаном и усвојеном методологијом утврђивања и извјештавања о извршењу буџета.

Приједлогом буџета за 2026. годину, за општи фонд (01), планиран је буџетски дефицит у износу од 383,6 милиона КМ, и исти је у односу на дефицит планиран Другим ребалансом буџета Републике Српске за 2025. годину већи за 230,7 милиона КМ.

Планирани буџетски дефицит у износу од 383,6 милиона КМ покриће се нето финансирањем, односно разликом између планираних примитака од финансијске имовине, задуживања и осталих примитака и издатака за финансијску имовину, издатака за отплату дуга и осталих издатака.

Планом буџета за 2026. годину, за фонд по посебним прописима (02) планиран је буџетски дефицит од 19,8 милиона КМ што је резултат неутрошених средстава из ранијег периода.

**БУЏЕТСКИ ПРИХОДИ И ПРИМИЦИ ЗА НЕФИНАНСИЈСКУ ИМОВИНУ**

Пројекције прихода у Приједлогу Буџета Републике Српске за 2026. годину засноване су на: ревидираним макроекономским пројекцијама, као и остварењу прихода у 2025. години.

Укупни буџетски приходи и примици за нефинансијску имовину у 2026. години износе 5.588,6 милиона КМ, што представља увећање од 114,0 милиона КМ, односно 2,1 % у односу на средства планирана другим Ребалансом буџета Републике Српске за 2025. годину.

**Порески приходи**

Порески приходи износе 5.178,0 милиона КМ у Приједлогу Буџета Републике Српске за 2026. годину, што представља увећање за 112,1 милион КМ или 2,2 % у односу на пореске приходе планиране другим Ребалансом буџета Републике Српске за 2025. годину. Пореске приходе чине: приход од пореза на добит, приход од пореза на доходак, приход од индиректних пореза, приход од доприноса за пензијско и инвалидско осигурање и остали порески приходи.

***Приходи од индиректних пореза***

Наплату и расподјелу прихода од индиректних пореза врши Управа за индиректно опорезивање, у складу са Законом о систему индиректног опорезивања у БиХ и Законом о уплатама на Јединствени рачун и расподјели прихода. Приходи од индиректних пореза са Јединственог рачуна Управе се распоређују тако да се, након издвајања средстава резерви (поврат), издвоје унапријед утврђена средства за финансирање институција БиХ, затим 3,55% за Брчко Дистрикт, а преостали износ се дијели између ентитета према привременим коефицијентима расподјеле прихода од индиректних пореза.

Из припадајућег дијела прихода Републике Српске директно се врши уплата за сервисирање спољног дуга, а преостали дио средстава са Јединственог рачуна УИО распоређује се између буџета Републике Српске, буџета општина/градова и ЈП „Путеви Републике Српске“, а у складу са Законом о буџетском систему Републике Српске.

Процјена прихода од индиректних пореза за 2026. годину заснива се на:

* процјени кретања основних макроекономских показатеља за 2026. годину,
* процјени спољног дуга за 2026. годину, из новембра 2025. године,
* усвојеним износима који се издвајају за буџет заједничких институција БиХ,
* трендовима у наплати прихода од индиректних пореза.

Од пројектованих укупних прихода од индиректних пореза, Приједлогом Буџета Републике Српске за 2026. годину планиран је износ од 2.350,6 милиона КМ, што представља увећање од 47,9 милиона КМ, односно 2,1 % у односу на средства планирана другим Ребалансом буџета Републике Српске за 2025. годину.

***Порез на добит***

Приједлогом Буџета Републике Српске за 2026. годину планирано је да ће овај приход износити 482,1 милион КМ, што представља увећање од 11,2 милиона КМ, односно 2,4% у односу на средства планирана другим Ребалансом буџета Републике Српске за 2025. годину. Наведена пројекција узима у обзир досадашње кретање прихода од пореза на добит, као и очекивану наплату у 2026. години. Порез на добит плаћа се аконтативно на основу очекиваних резултата пословања, док се евентуална разлика по утврђеном финансијском резултату на крају обрачунске године уплаћује најкасније до 31.03. наредне године.

***Порез на доходак***

Приходи од пореза на доходак су планирани у износу од 430,4 милиона КМ Приједлогом Буџета Републике Српске за 2026. годину, што представља увећање за 2,8 милиона КМ, односно 0,7% у односу на износ планиран другим Ребалансом буџета Републике Српске за 2025. годину. Наведена процјена је усклађена са досадашњим кретањем прихода и планираним растом плата и броја запослених у Републици Српској у току 2026. године.

***Доприноси за социјално осигурање***

Приходи по основу доприноса за пензијско и инвалидско осигурање Приједлогом Буџета Републике Српске за 2026. годину износе 1.892,9 милиона КМ, што представља увећање од 49,6 милиона КМ, односно 2,7% у односу на средства планирана другим Ребалансом буџета Републике Српске за 2025. годину. Наведена процјена је усклађена са досадашњим кретањем прихода и планираним растом плата и броја запослених у Републици Српској у 2026. години.

***Остали порески приходи***

Остали порески приходи (индиректни порези ван Јединственог рачуна УИО и порези на имовину) планирани су у износу од 22,0 милиона КМ, што представља увећање за 0,6 милиона КМ у односу на средства планирана другим Ребалансом буџета Републике Српске за 2025. годину. Пројекција ових прихода је усклађена са досадашњим трендовима у наплати прихода и очекиваним уплатама наредне године.

**Непорески приходи**

Непорески приходи Приједлогом Буџета Републике Српске за 2026. годину износе 410,6 милионa КМ, што представља увећање од 4,6 милионa КМ, односно 1,1% у односу на средства планирана другим Ребалансом буџета Републике Српске за 2025. годину. Пројекција непореских прихода је усклађена са трендом кретања истих у 2025. години и очекиваном наплатом у 2026. години.

Увећања непореских прихода су код прихода од финансијске и нефинансијске имовине и трансакција са другим јединицама власти, прихода републичких органа, накнада за привређивање игара на срећу, накнада за шуме, административних накнада и такси, републичких судских такси, накнада за воде, републичких новчаних казни, осталих накнада по разним основама и осталих непореских прихода.

Приходи од финансијске и нефинансијске имовине и трансакција са другим јединицама власти планирани су износу од 4,4 милиона КМ у Буџету Републике Српске за 2026. годину, док су другим Ребалансом буџета Републике Српске за 2025. годину били планирани у износу од 3 милиона КМ.

Прихода републичких органа износе око 35,4 милиона КМ и већи су за 0,9 милиона КМ, односно 2,6% у односу на средства планирана другим Ребалансом буџета Републике Српске за 2025. годину.

Пад прихода биљежи се код прихода од камата и осталих накнада на дате зајмове и то за 1,1 милион КМ у односу на средства планирана другим Ребалансом буџета Републике Српске за 2025. годину.

**Грантови**

Грантови нису планирани у Приједлогу буџета Републике Српске за 2026. годину, док су у другом ребалансу Буџета Републике Српске за 2025. годину планирани у износу од свега 2.000 КМ.

**Трансфери између или унутар јединица власти**

Трансфери између или унутар јединица власти нису планирани у Приједлогу буџета Републике Српске за 2026. годину, док су у другом Ребалансу буџета Републике Српске за 2025. годину планирани у износу од 0,9 милиона КМ.

**Примици за нефинансијску имовину**

Примици за нефинансијску имовину такође нису планирани у Приједлогу буџета Републике Српске за 2026. годину, док су у другом Ребалансу буџета Републике Српске за 2025. годину планирани у износу од 1,7 милиона КМ.

**УКУПНА БУЏЕТСКА СРЕДСТВА - ФОНД 01**

Укупна буџетска средства планирана Приједлогом буџета Републике Српске за 2026. годину, општи фонд 01, износе 7.409,0 милиона КМ, што представља увећање од 659,0 милиона КМ, односно 9,8% у односу на иста предвиђена Другим ребалансом буџета Републике Српске за 2025. годину.

Укупна буџетска средства, поред укупних буџетских прихода и примитака за нефинансијску имовину, укључују и примитке у укупном износу од 1.820,4 милиона КМ, који се односе на примитке од финансијске имовине, примитке од задуживања и остале примитке.

**ПРИХОДИ И ПРИМИЦИ БУЏЕТСКИХ КОРИСНИКА ОСТВАРЕНИ ПО ПОСЕБНИМ ПРОПИСИМА - ФОНД 02**

Поједини буџетски корисници, у складу са материјалним прописима обављајући надлежне активности, остварују властите приходе, који су класификовани према фондовској класификацији у оквиру фонда 02 - Приходи по посебним прописима. Начин трoшења прихода остварених по посебним прописима регулисан je одредбама Закона о извршењу буџета Републике Српске за 2026. годину, а планирани су у износу од 343,0 милиона КМ.

**БУЏЕТСКИ РАСХОДИ И ИЗДАЦИ ЗА НЕФИНАНСИЈСКУ ИМОВИНУ**

Процес припреме буџета базира се на Документу оквирног буџета Републике Српске за период 2026-2028. година, који је усвојила Влада Републике Српске, чиме се дефинишу почетна буџетска ограничења за ресорна министарства и институције у њиховој надлежности.

Процедура припреме буџета Републике Српске за 2026. годину, започела је достављањем Инструкције број 1 буџетским корисницима од којих је тражено да дефинишу своје активности за текућу годину, приоритете које планирају покренути у 2026. години, као и опције уштеде које могу остварити у 2026. години.

На бази прикупљених података путем Инструкције за буџетске кориснике утврђени су приоритетни програми, односно, приоритети потрошње као и укупна буџетска средства базирана на процјени прихода и финансирања буџета.

Министарство финансија је припремило Приједлог буџета Републике Српске за 2026. годину, по хитном поступку, уважавајући обавезе проистекле из законских и подзаконских аката, као и мјера и приоритета Владе Републике Српске.

Укупни буџетски расходи и издаци за нефинансијску имовину у 2026. години износе 5.972,2 милиона КМ за фонд 01, а 239,7 милиона КМ за фонд 02.

**ФУНКЦИОНАЛНА КЛАСИФИКАЦИЈА РАСХОДА И НЕТО ИЗДАТАКА ЗА НЕФИНАНСИЈСКУ ИМОВИНУ**

Класификација владиних функција (COFOG - Classification of the Functions of the Government) произведена је од стране Организације за економску сарадњу и развој (OECD) и објављена од стране Одјељења за статистику Уједињених нација.

Функционала класификација представља класификацију социоекономских циљева које владе желе да постигну кроз различите врсте потрошње.

Функционалана класификација састоји се од десет одјељака, како слиједи: ~~и то~~:

01 - Опште јавне услуге,

02 - Одбрана,

03 - Јавни ред и сигурност,

04 - Економски послови,

05 - Заштита животне средине,

06 - Стамбени и заједнички послови,

07 - Здравство,

08 - Рекреација, култура и религија,

09 - Образовање и

10 - Социјална заштита.

Функционална класификација се примјењује на расходе и нето набавку нефинансијских средстава. Издаци за финансијску имовину и отплату дугова, те средства буџетске резерве нису предмет разврставања по функционалној класификацији.

***Структуру буџетских расхода и издатака чине:***

**Расходи за лична примања запослених** Буџетом Републике Српске за 2026. годину износе 1.407,8 милиона КМ, што представља увећање од 85,7 милиона КМ, односно 6,5% у односу на средства планирана Другим ребалансом буџета Републике Српске за 2025. годину.

Расходи за бруто плате су планирани у складу са Законом о платама запослених у органима управе Републике Српске, Законом о платама запослених у Министарству унутрашњих послова Републике Српске, Законом о платама запослених у основним и средњим школама и ђачким домовима у Републици Српској, Законом о платама запослених у области високог образовања и студентског стандарда Републике Српске, Законом о платама запослених у области културе Републике Српске, Законом о платама запослених у институцијама правосуђа Републике Српске, Законом о платама и накнадама судија и јавних тужилаца у Републици Српској, Законом о платама запослених у јавним службама Републике Српске и Законом о платама запослених лица у јавним установама у области здравства Републике Српске, те Одлуком о утврђивању цијене рада и другим законским и подзаконским актима који регулишу ову област.

У оквиру ове групе расхода планирана су средства у износу од 22,1 милион КМ за потпуно усклађивање платних кофицијената запослених са високом стручном спремом у области образовања и културе, укључујући запослене са вишом стручном спремом, са запосленима са високом стручном спремом у органима управе Републике Српске. Поменуто усклађивање је дефинисано Споразумом о динамици усклађивања платних кофицијената запослених са високом стручном спремом у области образовања и културе Републике Српске, потписаног између Министарства просвјете и културе, Министарства за научно технолошки развој и високо образовање и Синдиката образовања, науке и културе Републике Српске.

У складу са чланом 6. Закона о платама и накнадама судија и јавних тужилаца у Републици Српској Приједлогом буџета Републике Српске за 2026. годину планирана су средства у износу од 4,3 милиона КМ за повећање плата судија и тужилаца.

У оквиру ове групе расхода на фонду 02 планирана су средства у износу од 11,0 милиона КМ, од чега се 8,4 милиона КМ односи на Универзитет у Бањој Луци и Универзитет у Источном Сарајеву.

**Расходи по основу коришћења роба и услуга** Буџетом Републике Српске за 2026. годину износе 287,6 милиона КМ, што представља увећање од 9,4 милиона КМ, односно 3,4% у односу на средства планирана Другим ребалансом буџета Републике Српске за 2025. годину.

Најзначајнија издвајања у оквиру ове групе расхода се планирају за расходе по основу утрошка енергије, комуналних, комуникационих и транспортних услуга, расходе по основу путовања и смјештаја, те расходе за стручне услуге.

Средства која су до сада планирана за расходе за стручне услуге - Мале олимпијске игре Републике Српске и расходе за израду медаља, плакета и слично, у оквиру Министарства породице, омладине и спорта су планирана на позицији трансфера за активности и рад Савеза за школски спорт Републике Српске.

У оквиру ове групе расхода на фонду 02 планирана су средства у износу од 27,9 милиона КМ.

**Расходи финансирања и други финансијски трошкови** Буџетом Републике Српске за 2026. годину износе 279,9 милиона КМ, што представља увећање од 14,1 милиона КМ, односно   
5,3% у односу на средства планирана Другим ребалансом буџета Републике Српске за 2025. годину.

Пројекција ове групе расхода је у складу са планом отплате ино и унутрашњег задужења, ажурираног плана повлачења средстава по инвестиционим кредитима у 2026. години, планираног финансирања буџета за 2026. годину, те календара емисија дугорочних обвезница.

У оквиру ове групе расхода на фонду 02 планирана су средства у износу од 0,3 милиона КМ.

**Субвенције** Буџетом Републике Српске за 2026. годину износе 233,6 милиона КМ, што представља умањење од 27,2 милиона КМ, односно 10,4% у односу на средства планирана Другим ребалансом буџета Републике Српске за 2025. годину.

Субвенције се дозначавају искључиво произвођачима учинака (робе и услуга), а не крајњим потрошачима и имају за циљ да утичу на обим производње, цијену по којој се учинци продају или надокнаду произвођачу по неком другом основу.

Најзначајнија издвајања у оквиру ове групе расхода планирана су на име подстицај развоја пољопривреде и села, у износу од 180,0 милиона КМ, подстицаја за повећање плате радника, у износу од 12,6 милиона КМ, предузећу „Жељезнице Републике Српске“, у износу од 10,0 милиона КМ, нефинансијским субјектима у области шумарства у износу од 4,0 милиона КМ и за субвенције каматне стопе за стамбено кредитирање младих и младих брачних парова, у износу од 2,8 милиона КМ.

У оквиру ове групе расхода на фонду 02 нису планирана средства.

**Грантови** Буџетом Републике Српске за 2026. годину износе 176,8 милиона КМ, што представља умањење од 8,8 милиона КМ, односно 4,7% у односу на средства планирана Другим ребалансом буџета Републике Српске за 2025. годину.

Средства гранта из буџета Републике Српске обухватају текуће и капиталне грантове непрофитним субјектима, као што су организације и удружења за афирмацију породице и заштиту права жена, дјеце, избјеглих и расељених лица, бораца и особа са инвалидитетом, организација и удружења у области здравствене и социјалне заштите, образовања, науке, културе, економске и правне сарадње, хуманитарне, спортске и омладинске, етничке, вјерске и политичке организације и удружења и слично.

Најзначајнија издвајања у оквиру ове групе су планирана у оквиру Министарства за научно технолошки развој и високо образовање, Министарства здравља и социјалне заштите, Министарства енергетике и рударства, Министарства привреде и предузетништва и Министарства породице, омладине и спорта.

Средства која су до сада планирана на позицији текућег гранта за пројекат Мале олимпијске игре, у оквиру Министарства породице, омладине и спорта су планирана на позицији трансфера за активности и рад Савеза за школски спорт Републике Српске.

У оквиру ове групе расхода на фонду 02 планирана су средства у износу од 171,1 милиона КМ, која се односе на трошење прихода од путарина као врсте индиректних пореза плаћених на нафтне деривате и која се користе у складу са прописима из ове области, а планирана су у оквиру Остале буџетске потрошње.

**Дознаке на име социјалне заштите које се исплаћују из буџета Републике** Буџетом Републике Српске за 2026. годину износе 644,7 милиона КМ, што представља увећање од 92,6 милиона КМ, односно 16,8% у односу на средства планирана Другим ребалансом буџета Републике Српске за 2025. годину.

У оквиру ове групе расхода у буџету Републике Српске планирају се средства за сљедеће намјене: личне, породичне и цивилне инвалиднине, социјалну заштиту, борачки додатак, за рјешавање проблема избјеглица и расељених лица, стипендије и за превоз ученика.

Најзначајнија издвајања се односе на дознаке за борачки додатак, у износу од 295,5 милиона КМ, породичне инвалиднине, у износу од 108,5 милиона КМ, личне инвалиднине, у износу од 114,0 милиона КМ, цивилне инвалиднине, у износу од 8,1 милиона КМ, дознаке за унапређење материјалног положаја бораца, у износу од 9,6 милиона КМ, дознаке за куповину ортопедских помагала РВИ, ампутирцима и параплегичарима, у износу од 4,5 милиона КМ, капиталне дознаке за стамбено збрињавање ППБ и РВИ од I до IV катерорије, у износу од 3,0 милиона КМ, рјешавање проблема избјеглих и расељених лицa, проблема интерно расељених лица, повратка у Републику Српску и Федерацију БиХ, у укупном износу од 3,8 милиона КМ и дознаке за унапређење и развој породичног живота у Републици Српској, у износу од 70,0 милиона КМ.

У оквиру ове групе расхода на фонду 02 нису планирана средства.

**Дознаке на име социјалне заштите које исплаћују институције обавезног социјалног осигурања** Буџетом Републике Српске за 2026. годину износе 2.162,6 милиона КМ, што представља увећање од 196,9 милиона КМ, односно 10,0% у односу на средства планирана Другим ребалансом буџета Републике Српске за 2025. годину.

Дознаке по основу пензијског осигурања су планиране према досадашњем кретању броја корисника пензија и очекиваног броја корисника у наредном периоду, те редовном усклађивању пензија у 2026. години за 6,55%.

У оквиру ове групе расхода на фонду 02 нису планирана средства.

**Расходи по судским рјешењима** Буџетом Републике Српске за 2026. годину износе 10,6 милиона КМ, што представља увећање од 1,4 милиона КМ, односно 15,6% у односу на средства планирана Другим ребалансом буџета Републике Српске за 2025. годину.

У оквиру ове групе расхода на фонду 02 планирана су средства у износу од 0,04 милиона КМ.

**Трансфери између различитих јединица власти** Буџетом Републике Српске за 2026. годину износе 437,8 милиона КМ, што представља увећање од 9,2 милиона КМ, односно 2,1% у односу на средства планирана Другим ребалансом буџета Републике Српске за 2025. годину.

У оквиру ове групе расхода најзначајнија издвајања из буџета Републике Српске су за *Фонд за здравствено осигурање*, а то су: Трансфер Фонду здравственог осигурања у складу са Законом о здравственом осигурању, у износу од 165,5 милиона КМ, Трансфер Фонду здравственог осигурања за посебан програм лијекова, у износу од 80,0 милиона КМ, Трансфер Фонду за здравствено осигурање за здравствену заштиту бораца, војних инвалида, ППБ и ЦЖР, у износу од 24,0 милиона КМ, Трансфер Фонду за здравствено осигурање за здравствену заштиту избјеглица, расељених лица и повратника, у износу од 0,1 милиона КМ, Трансфер Фонду за здравствено осигурање за вантјелесну оплодњу, у износу од 3,5 милиона КМ, Трансфер Фонду здравственог осигурања за дијагностичку процедуру (NIPT тест), у износу од 3,0 милиона КМ и Трансфер Фонду за здравствено осигурање за унапређење здравствене заштите, у износу од 1,0 милиона КМ.

У складу са Законом о социјалној заштити, планирана су средства у износу од 58,3 милиона КМ, као трансфер јединицама локалне самоуправе, а суфинансирају се права на новчану помоћ и права на додатак за помоћ и његу другог лица (права која се у висини од 50% планирају у буџету Републике Српске, а 50% у буџету јединица локалне самоуправе), те здравствено осигурање корисника наведених права и финансирање права на подршку у изједначавању могућности дјеце и омладине са сметњама у развоју. Такође, за личне инвалиднине из области социјалне заштите, планирана су средства у износу од 19,5 милиона КМ.

На позицији *Трансфер Фонду дјечије заштите*, планиран је износ од 45,0 милиона КМ, а односи се на финансирање права из Закона о дјечијој заштити. Поред тога, планиран је и Трансфер Фонду дјечије заштите у износу од 0,9 милиона КМ за финансирање права пронаталитетног додатка који остварује мајка са пребивалиштем у Републици Српској за свако трећерођено и четворорођено дијете, без обзира на материјални статус породице и мјесто рођења дјетета.

У оквиру ове групе расхода планиран је и *Трансфер Фонду солидарности за дијагностику и лијечење обољења, стања и повреда дјеце у иностранству*, у износу од 0,9 милиона КМ, у складу са чланом 6. Закона о Фонду солидарности за дијагностику и лијечење обољења, стања и повреда дјеце у иностранству, којим је дефинисано и да Фонд прикупља средства из буџета Републике Српске, у износу од 0,025% остварених пореских и непореских прихода у претходној фискалној години, умањених за износ доприноса за социјално осигурање.

*Трансфер Заводу за запошљавање* из републичког буџета дозначава се за спровођење Програмa запошљавања у привреди, у износу од 5,0 милиона КМ, те за запошљавање и самозапошљавање рањивих категорија и унапређење тржишта рада, у износу од 5,0 милиона КМ.

Такође, у оквиру ове групе расхода планиран је дио средстава по основу Програма социјалног збрињавања радника који се уплаћује Заводу за запошљавање Републике Српске, у износу од 0,1 милион КМ, од укупно 0,8 милиона КМ која су планирана за наведени Програм, у складу са правилима књиговодственог евидентирања.

Средства која су до сада планирана на позицији трансфера јединицама локалне самоуправе за пројекте и активности у области спорта, у оквиру Министарства породице, омладине и спорта су планирана на позицији трансфера за активности и рад Савеза за школски спорт Републике Српске.

У оквиру ове групе расхода на фонду 02 нису планирана средства.

**Трансфери унутар исте јединице власти** Буџетом Републике Српске за 2026. годину износе 100,6 милиона КМ, што представља умањење од 50,1 милиона КМ, односно 33,2% у односу на средства планирана Другим ребалансом буџета Републике Српске за 2025. годину.

У оквиру ове групе расхода најзначајнија издвајања из буџета Републике Српске се односе на суфинансирање школарине, у износу од 4,0 милиона КМ, трансфер Фонду солидарности Републике Српске, у износу од 10,0 милиона КМ, трансфер Агенцији за информационо -комуникационе технологије Републике Српске, у износу од 10,7 милиона КМ, трансфер за ЈУ „Воде Српске“, у износу од 15,0 милиона КМ и трансфер представништвима Републике Српске, у износу од 15,0 милиона КМ.

У оквиру ове групе расхода планиран је дио средстава по основу Програма социјалног збрињавања радника, у износу од 0,7 милиона КМ, од укупно 0,8 милиона КМ, која су планирана за наведени Програм.

Средства која су до сада планирана на позицији трансфера за пројекте и активности у области спорта, у оквиру Министарства породице, омладине и спорта су планирана на позицији трансфера за активности и рад Савеза за школски спорт Републике Српске.

У оквиру ове групе расхода на фонду 02 планирана су средства у износу од 0,2 милиона КМ.

**Издаци за нефинансијску имовину** Буџетом Републике Српске за 2026. годину износе 212,3 милиона КМ, што представља увећање од 7,8 милиона КМ, односно 3,8% у односу на средства планирана Другим ребалансом буџета Републике Српске за 2025. годину.

Најзначајнија издвајања у оквиру ове групе издатака су планирана у оквиру Министарства унутрашњих послова, у износу од 21,2 милиона КМ, Министарства финансија, у износу од 12,6 милиона КМ, Министарства здравља и социјалне заштите, у износу 62,0 милиона КМ, те Остале буџетске потрошње - Јавне инвестиције, у износу од 85,5 милиона КМ.

У оквиру ове групе расхода на фонду 02 планирана су средства у износу од 29,1 милиона КМ, од тога: у оквиру Републичке управе цивилне заштите 9,3 милиона КМ, Министарства унутрашњих послова 2,7 милиона КМ, Основних школа 0,6 милиона КМ, Ђачких домова 0,5 милиона КМ, Институција специјалног и умјетничког образовања 0,4 милиона КМ, Казнено - поправног завода Бања Лука 0,8 милиона КМ, Казнено - поправног завода Фоча 2,1 милиона КМ, Казнено - поправног завода Бијељина 0,4 милиона КМ, Казнено - поправног завода Источно Сарајево 1,6 милиона КМ, Универзитета у Бањој Луци 2,4 милиона КМ и Универзитета у Источном Сарајеву 6,2 милиона КМ.

**Издаци за финансијску имовину** Буџетом Републике Српске за 2026. годину износе 0,4 милиона КМ, што представља умањење од 183,3 милиона КМ, односно 99,8% у односу на средства планирана Другим ребалансом буџета Републике Српске за 2025. годину.

У оквиру ове групе издатака на фонду 02 нису планирана средства.

**Издаци за отплату дугова** Буџетом Републике Српске за 2026. годину износе 1.348,5 милиона КМ, што представља увећање од 494,2 милиона КМ, односно 57,8% у односу на средства планирана Другим ребалансом буџета Републике Српске за 2025. годину

Пројекција ових издатака је у складу са планом отплате ино и унутрашњег задужења, ажурираног плана повлачења средстава по инвестиционим кредитима у 2026. години, планираног финансирања Буџета Републике Српске за 2026. годину, календара емисија дугорочних обвезница, те очекиваног кретања каматних стопа и девизних курсева у наредном периоду.

У оквиру ове групе издатака на фонду 02 планирана су средства у износу од 0,04 милиона КМ.

**Остали издаци** Буџетом Републике Српске за 2026. годину износе 87,9 милиона КМ, што представља увећање од 3,4 милиона КМ, односно 4,0% у односу на средства планирана Другим ребалансом буџета Републике Српске за 2025. годину.

У оквиру ове групе издатака планирана су средства за евидентирање издатака по основу пореза на додату вриједност, издатака за отплату неизмирених обавеза из ранијих година, издатака по основу поврата јавних прихода, као и осталих издатака из трансакција са другим јединицама власти у оквиру којих се планирају и издаци за накнаде плата за боловања који се рефундирају од фондова обавезног социјалног осигурања.

У оквиру ове групе издатака приказани су остали издаци из трансакција са другим јединицама власти, у износу од 32,6 милиона КМ, који се односе на боловања преко 30 дана и породиљско одсуство и рефундирају се од фондова обавезног социјалног осигурања.

У оквиру ове групе издатака на фонду 02 планирана су средства у износу од 103,4 милиона КМ. Највећи износ средстава, односно 99,7 милиона КМ, односи се на средства која по основу прикупљених депозита користе основни судови, окружни судови и окружни привредни судови, у складу са прописима из ове области.

**Буџетска резерва** Буџетом Републике Српске за 2026. годину износи 17,9 милиона КМ, што је у складу са чланом 44. Закона о буџетском систему Републике Српске („Службени гласник Републике Српске“, број: 121/12, 52/14, 103/15, 15/16 и 110/24), којим је дефинисано да се буџетска резерва планира у износу до 2,5% од укупно планираних буџетских прихода умањених за планиране грантове за текућу фискалну годину.

**ФИНАНСИРАЊЕ**

Финансирање планирано Буџетом Републике Српске за 2026. годину састоји се од примитака од задуживања и примитака од финансијске имовине.

**Примици од задуживања**

Примици од задуживања планирани Буџетом Републике Српске за 2026. годину износе 1.690,9 милиона КМ, што је за 546,2 милиона КМ више у односу на примитке од задуживања планиране Другимм ребалансом буџета за 2025. годину, када су исти износили 1.144,7 милиона КМ.

Примици од задуживања планирани Буџетом за 2026. годину разликују се у односу на план према Другом ребалансу буџета за 2025. годину у сљедећем:

* примици од краткорочног задуживања путем издавања трезорских записа нижи су за 119,7 милиона КМ, односно у Буџету за 2026. годину нису планирани,
* примици од дугорочног задуживања путем издавања обвезница у земљи нижи су за 321,7 милиона КМ и износе 224,0 милиона КМ,
* примици од дугорочног задуживања путем издавања обвезница у иностранству виши су за 977,9 милиона КМ колико и износе у Буџету за 2026. годину, с обзиром да у другом Ребалансу буџета за 2025. годину нису били планирани,
* примици од дугорочног задуживања путем зајмова узетих из иностранства виши су за 9,8 милиона КМ и износе 489,0 милиона КМ.

**Примици од финансијске имовине**

Примици од финансијске имовине планирани Буџетом Републике Српске за 2026. годину износе 93,6 милиона КМ, што је за 14,7 милиона КМ више у односу на план према Другом ребалансу буџета за 2025. годину, када су ови примици износили 79,0 милиона КМ, и то:

* примици од финансијске имовине виши су за 13,8 милиона КМ и износе 88,4 милиона КМ,
* примици од финансијске имовине из трансакција са другим јединицама власти виши су за 0,9 милиона КМ и износе 5,3 милиона КМ.

**РЕФУНДАЦИЈЕ**

Рефундације по основу спољног индиректног задужења планиране Буџетом Републике Српске за 2026. годину износе 115,8 милиона КМ и више су за 15,1 милион КМ од плана кориштеног у сврху израде Другог ребаланса буџета за 2025. годину. У оквиру Буџета за 2026. годину планиране су и рефундације по основу ино кредита ЈП Путеви РС и Жељезнице РС, те укупан износ потраживања од поменутих крајњих корисника која доспијевају на наплату у 2026. години износе 17,4 милиона КМ.

**УКУПНИ БУЏЕТСКИ РАСХОДИ И ИЗДАЦИ**

Укупни буџетски расходи и издаци, укључујући и отплату дугова за 2026. годину, износе 7.409,0 милиона КМ, што представља увећање од 659,0 милиона КМ, односно 9,8% у односу на средства планирана Другим ребалансом буџета Републике Српске за 2025. годину, док укупни буџетски расходи и издаци планирани на фонду 02 износе 343,0 милиона КМ.

**VI РАЗЛОГ ЗА РАНИЈЕ СТУПАЊЕ НА СНАГУ ОДЛУКЕ О УСВАЈАЊУ БУЏЕТА**

Чланом 109. Устава Републике Српске прописано је да закони и други општи акти ступају на снагу најраније осмог дана од дана објављивања, а да могу ступити на снагу раније у нарочито оправданим околностима.

Усвајање Одлуке о Буџету и њено раније ступање на снагу потребно је у циљу стварања предуслова за финансирање функција буџетских корисника, извршавање њихових задатака, као и омогућавања измирења обавеза у складу са динамиком њиховог доспјећа и реализацијe мјера које су проистекле из законских и подзаконских аката у току године.

**VII ЕКОНОМСКА ОПРАВДАНОСТ ДОНОШЕЊА БУЏЕТА**

За реализацију Приједлога буџета Републике Српске за 2026. годину обезбијеђена су средства у износу од 7.409,0 милиона КМ на фонду 01, а 343,0 милиона КМ на фонду 02.